Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 524/08/8807	Michalovce, 29.11.2012
EEČ : 2-66-327-2012

U Z N E S E N I E

Trestná vec:	obvinený XXXXX 
Zločin:	Prevádzačstvo podľa § 355 odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
pre zločin prevádzačstva  § 355 odsek 2 písmeno a) Tr. zákona, na tom skutkovom základe, že že dňa 16.3.2008 v dopoludňajších hodinách na presne nezistenom mieste na území Ukrajiny, v úmysle získať pre seba finančnú výhodu, naložil do motorového vozidla značky Chevrolet, ukrajinského evidenčného čísla 097-11PT, 6 štátnych občanov Moldavska a týmto organizoval nedovolené prekročenie štátnej hranice z Ukrajiny do Slovenskej republiky cez hraničný priechod Užhorod - Vyšné Nemecké tak, že títo sa pri pasovej kontrole preukázali falošnými identifikačnými kartami Rumunska a následne im umožnil prechod cez územie Slovenskej republiky, pričom nelegálni migranti boli dňa 16.3.2008 o 19,25 hodine zadržaní na Železničnej stanici v Michalovciach príslušníkmi Oddelenia   cudzineckej   polície   Michalovce   a príslušníkmi     Motorizovanej zásahovej   jednotky   Riaditeľstva    hraničnej   polície    Sobrance,
lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:

 	Vyšetrovateľ Úradu  hraničnej a cudzineckej polície Ministerstva vnútra Slovenskej republiky, Národná jednotka boja proti nelegálnej migrácii, Oddelenie vyšetrovania Východ Prešov, uznesením  sp. zn. UHCP-39/OVZTC-2008 z 25. 04. 2008 začal trestné stíhanie  a uznesením  pod rovnakou spisovou značkou zo dňa 28. 04. 2008 vzniesol obvinenie  XXXXX pre zločin prevádzačstva podľa § 355 ods. 2 písm. a) Tr. zákona, na tom skutkovom základe, ako je vyššie uvedené. 
Trestné stíhanie proti obvinenému bolo uznesením vyšetrovateľa Úradu hraničnej a cudzineckej polície Ministerstva vnútra Slovenskej  republiky,  Národná  jednotka  boja  proti nelegálnej migrácií, Oddelenie  vyšetrovania  Východ Prešov, pod  spisovou značkou UHCP-39/OVZTC-2008 z 23.12.2008 prerušené podľa § 228 odsek 2 písmeno a) Trestného poriadku Slovenskej republiky. Dôvodom prerušenia trestného stíhania bola neprítomnosť obvineného, ktorý sa po čine vrátil do svojho domovského štátu.
Generálna prokuratúra Slovenskej republiky  v Bratislave v súlade s návrhom Okresnej prokurátorky v Michalovciach požiadala o prevzatie trestného stíhania  Generálnu prokuratúru Ukrajiny,  na základe čoho bolo vykonané trestné konanie proti obvinenému na území  Ukrajiny.
Po obdržaní výsledkov odovzdaného trestného stíhania a ich pretlmočení z ukrajinského jazyka do slovenského jazyka bolo potrebné  pokračovať v trestnom stíhaní a vo veci rozhodnúť s konečnom platnosťou. 
Uznesením vyšetrovateľa vyšetrovacieho oddelenia Správy  bezpečnostnej služby Ukrajiny v Zakarpatskej oblasti zo dňa 25. 02. 2012 pod číslom 691,  bolo trestné stíhanie  obvineného XXXXX pre  zločin podľa  ods. I § 332 Trestného zákona Ukrajiny zastavené podľa  bodu 2 § 6 a §§ 114, 130, 212-215, 236-5 Trestného poriadku Ukrajiny, pretože nebol zistený skutkový stav trestného činu. 
Z odôvodnenia predmetného uznesenia  vyplýva, že vykonaným vyšetrovaním neboli zistené skutočnosti, ktoré by preukazovali  trestnú činnosť obvineného XXXXX. Bolo zistené, že  občania Moldavskej republiky prešli ukrajinskú hranicu zákonným spôsobom, pričom pri pasovej kontrole na ukrajinskej strane hranice predložili svoje moldavské cestovné pasy. Pri  prechode  cez slovenskú stranu  hranice predložili moldavskí občania pri pasovej kontrole identifikačné karty Rumunska, každý osobne, bez účasti  obvineného, čo potvrdil aj svedok - vojak Čopskej pohraničnej stráže. 
Podľa § 215 odsek 2 písmeno b) Tr. poriadku prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom, alebo orgánom príslušným na konanie o priestupku alebo  inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
Vzhľadom na to, že ukrajinské rozhodnutie možno považovať za dostačujúce,  bolo potrebné rozhodnúť tak, ako je to uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor